

Slika, ki vsebuje besede grafika, posnetek zaslona, vzorec, besedilo

Vsebina, ustvarjena z umetno inteligenco, morda ni pravilna.


|  |
| --- |
|  |

Slika, ki vsebuje besede vzorec, barvitost, posnetek zaslona, grafika

Opis je samodejno ustvarjen

**Poročilo o izvajanju Programa porabe sredstev Sklada za podnebne spremembe v letu 2024**

**Februar 2025**

Februar 2025

Povzetek

V letu 2024 je bilo iz Sklada za podnebne spremembe za 11,3 milijona evrov več izplačil, kot je bilo prilivov, kar pomeni, da so se ukrepi tekočega leta financirali tudi s sredstvi, ki so bila neporabljena v preteklih letih. Skupna vrednost financiranih ukrepov je v letu 2024 znašala 151,9 milijona evrov. S tem je bilo med drugim subvencionirano: 19.412 sončnih elektrarn, 1.947 kotlov na biomaso, 2.359 električnih vozil, 7 okolju prijaznih vozil za javni prevoz, 12.766 toplotnih črpalk, 66 službenih vozil javnih naročnikov na električni pogon, 4.294 e-koles, gradnja 18 skoraj ničenergijskih stavb v lasti občin. V letu 2024 je bila realizacija ukrepov, za katere je določena metodologija izračuna prihrankov energije in zmanjšanja emisij CO₂, 86,3 milijona evrov. S porabo teh sredstev so bile podprte naložbe, ki so prispevale k zmanjšanju porabe energije za 547.898 MWh in k znižanju emisij CO₂ za 224.998 ton.

Kazalo

[1. Uvod 3](#_Toc206501331)

[2. Finančni pregled 3](#_Toc206501332)

[2.1. Viri financiranja Podnebnega sklada 3](#_Toc206501333)

[2.2. Poraba sredstev Podnebnega sklada 5](#_Toc206501334)

[3. Program financiranja Podnebnega sklada v letu 2024 7](#_Toc206501335)

[3.1. Predstavitev realizacije po področjih Programa za leto 2024 7](#_Toc206501336)

[3.2. Predstavitev realizacije starih ukrepov iz predhodnega programa porabe sredstev Podnebnega sklada 17](#_Toc206501337)

[3.3. Predstavitev realizacije Programa za leto 2024 po izvajalcih ukrepov 17](#_Toc206501338)

[3.4. Predstavitev realizacije Podnebnega sklada po prejemnikih - sektorjih gospodarstva 19](#_Toc206501339)

[3.5. Predstavitev realizacije Podnebnega sklada po prihrankih energije in znižanju emisij CO2 20](#_Toc206501340)

[4. Zaključki 20](#_Toc206501341)

# Uvod

V Sloveniji je s 182. členom Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljevanju: ZVO-2) kot proračunski sklad ustanovljen Sklad za podnebne spremembe (v nadaljevanju: Podnebni sklad), ki je namenjen sofinanciranju izvedbe ukrepov za blaženje in prilagajanje posledicam podnebnih sprememb. S sredstvi sklada se financirajo ukrepi, ki naslavljajo zaveze tako na področju doseganja podnebnih politik nacionalnih okvirov, kot sta Nacionalni energetski in podnebni načrt in Resolucija o Dolgoročni podnebni strategiji Slovenije do leta 2050, kot tudi podnebnih politik mednarodnih okvirov, in sicer Pariškega sporazuma, Evropskega zelenega dogovora, Evropska podnebna pravila, zakonodajni paket Pripravljeni na 55. Sredstva Podnebnega sklada upravlja Ministrstvo za okolje, podnebje in energijo.

# Finančni pregled

## Viri financiranja Podnebnega sklada

V skladu s 182. členom ZVO-2 so vir financiranja Podnebnega sklada prihodki, ustvarjeni s prodajo emisijskih kuponov. Sloveniji pripada letna količina emisijskih kuponov, ki se prodaja na dražbah v skladu z uredbo EU, ki ureja časovni načrt, upravljanje in druge vidike dražbe pravic do emisije toplogrednih plinov. Podnebni sklad je ustanovljen kot proračunski sklad, ki je v skladu s 56. členom Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23; v nadaljevanju: ZJF) evidenčni račun v okviru računa proračuna, ki ga odpre država zaradi ločenega vodenja določenih prejemkov in izdatkov in uresničevanja posebnega namena. V 57. členu ZJF je določeno, da so vir financiranja proračunskih skladov tudi prejemki od upravljanja s prostimi denarnimi sredstvi proračunskega sklada.

Prodaja emisijskih kuponov poteka na javnih dražbah na način in pod pogoji, kot jih določa Uredba Komisije (EU) št. 1031/2010 z dne 12. novembra 2010 o časovnem načrtu, upravljanju in drugih vidikih dražbe pravic do emisije toplogrednih plinov na podlagi Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov v Skupnosti (UL L št. 302 z dne 18. 11. 2010, str. 19) in njenih sprememb (v nadaljevanju: ETS direktiva). Slovenija sodeluje v skupnem dražbenem sistemu, ki se izvaja večkrat tedensko, in ga v imenu držav članic izvaja borza European Energy Exchange (EEX) iz Leipziga v Nemčiji. Sloveniji na vsaki dražbi pripada približno 0,49 % prihodkov od prodanih emisijskih kuponov na dražbi. Ta delež je določen na podlagi deleža emisij toplogrednih plinov Slovenije v sektorjih, zajetih v sistem trgovanja z emisijskimi kuponi, v skupnih emisijah toplogrednih plinov na ravni EU med letoma 2005 in 2007. Ta delež se doslej še ni nikoli spremenil. V letu 2024 je Sloveniji pripadalo 2.061.000 emisijskih kuponov (v tem za energetski in industrijski sektor 2.052.500 ter za letalski sektor 8.500 kuponov).

Ob pripravi Odloka o Programu porabe sredstev Sklada za podnebne spremembe za leta 2023–2026 (Uradni list RS, št. 106/23) je bilo načrtovano, da bodo prilivi od prodaje emisijskih kuponov v letu 2024 znašali 165 milijonov evrov. Ocena je bila pripravljena na podlagi števila dodeljenih emisijskih kuponov za leto 2024 in povprečne cene emisijskih kuponov v času priprave odloka. V letu 2024 je Slovenija s prodajo prejela 133.420.875,00 evrov, kar je predstavljalo vir financiranja Podnebnega sklada. Povprečna cena emisijskih kuponov je v letu 2024 znašala 64,74 evra. V letu 2024 je bila dosežena povprečna cena emisijskih kuponov za 22,3 % nižja, kot je bila v letu 2023, ko je znašala 83,30 evra. Glavni razlogi za upad povprečne cene so bili: mila zima, upad industrijske proizvodnje in plasiranje dodatnih emisijskih kuponov iz rezerve na trg za potrebe financiranja REPowerEU.

Slika 1: Emisijski kuponi Republike Slovenije v obdobju 2013 - 2024

Vir: Preračuni MOPE, EEA Emission Spot Primary Market Auction Reports 2013-2024, dostopno na: <https://www.eex.com/en/market-data/market-data-hub/environmentals/eex-eua-primary-auction-spot-download>

V letu 2024 sta Ministrstvo za finance in Ministrstvo za okolje, podnebje in energijo sklenila Protokol o upravljanju prostih denarnih sredstev na podračunu proračunskega sklada za podnebne spremembe, s katerim se je uredilo upravljanje prostih denarnih sredstev na podračunu Podnebnega sklada v obliki pologov vlog v sistemu enotnega zakladniškega računa države. V letu 2024 je bilo iz naslova rednih obresti in upravljanja prostih denarnih sredstev na podračunu Podnebnega sklada ustvarjenih 7.230.936,95 evra prihodkov, kar je predstavljalo vir financiranja Podnebnega sklada.

Poleg tega je bilo v letu 2024 na podračun Podnebnega sklada tudi 29.238,01 evra prilivov, ki so predstavljali vračila neupravičeno dodeljenih subvencij v preteklih letih in 3.110,00 evrov napačnega nakazila Občine Lukovica dne 31. 12. 2024, ki so bila vrnjena v državni proračun v letu 2025.

Ob prenosu neporabljenih sredstev Podnebnega sklada iz preteklih let v višini 213.150.328,50 evra je bilo v letu 2024 razpoložljivih sredstev za financiranje ukrepov iz Podnebnega sklada 353.831.378,46 evra, realizirano pa je bilo 151.943.652,40 evra, kar je za 11.259.492,44 evra več, kot je bilo v tekočem letu ustvarjenih prilivov od prejetih sredstev prodaj emisijskih kuponov.

Tabela 1: Podatki stanj in transakcij Podnebnega sklada

|  |  |  |
| --- | --- | --- |
|  | Stanja/transakcije | v EUR |
| 1 | Stanje sredstev na dan 31.12.2023 | 213.150.328,50 |
| 2=2a+2b+2c+2d | Prilivi v Podnebni sklad v letu 2024 | 140.684.159,96 |
|  | *v tem :* |  |
| 2a | *PP 231339 Sredstva Sklada za podnebne spremembe po ZVO* | *133.420.875,00* |
| 2b | *Obresti (redno + upravljanje)* | *7.230.936,95* |
| 2c | *Vračila subvencij iz preteklih let* | *29.238,01* |
| 2d | *Napačno nakazilo\** | *3.110,00* |
| 3 | Izplačila iz Podnebnega sklada v letu 2024 | 151.943.652,40 |
| 4=1+2-3 | Stanje sredstev na dan 31.12.2024 | 201.890.836,06 |

\*Opomba: Napačno nakazilo se ne upošteva med razpoložljiva sredstva Podnebnega sklada, saj je bilo leta 2025 vrnjeno v državni proračun.

Vir: MFERAC, UJP-net.

## Poraba sredstev Podnebnega sklada

Nameni, za katere se lahko porabijo sredstva od prodaj emisijskih kuponov, ki so vir financiranja Podnebnega sklada, so opredeljeni v tretjem odstavku 10. člena ETS direktive. Ti nameni so preneseni v 183. člen ZVO-2. Od 1. julija 2023 dalje se morajo vsi prihodki od prodaj emisijskih kuponov nameniti za enega ali več ukrepov, kot jih opredeljuje ETS direktiva, kar mora vsaka država članica utemeljiti v letnem poročilu Evropski komisiji. Pred tem datumom so morale države članice vsaj 50 % teh prihodkov uporabiti za namene, opredeljene v ETS direktivi.

Peti odstavek 183. člena ZVO-2 določa, da Vlada Republike Slovenije sprejme program ukrepov, ki se financirajo iz Podnebnega sklada. Program podrobneje opredeli ukrepe, upravičence do porabe sredstev oziroma navedbo izvajalca posameznega ukrepa in opis ovrednotenja učinka izvedbe posameznega ukrepa, ki bodo v okviru možnih namenov porabe sredstev Podnebnega sklada financirani iz Podnebnega sklada. Trenutno veljavni program porabe je priloga k Odloku o Programu porabe sredstev Sklada za podnebne spremembe za leta 2023–2026 (Uradni list RS, št. 106/23; v nadaljevanju: Program).

V letu 2024 je bila v Programu načrtovana poraba v višini 273,48 milijona evrov, realizirana izplačila iz Podnebnega sklada pa so bila v višini 151.943.652,40 evra. V tem znesku je bilo 15.812.435,74 evra sredstev namenjenih za izvajanje starih ukrepov iz predhodnega programa porabe sredstev Podnebnega sklada. Skupno je bilo tako realiziranih 49,8 % načrtovane porabe v Programu za leto 2024.

Tabela 2: Načrtovana in realizirana sredstva Programa v letu 2024

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| Ukrepi Programa za 2024 | 273.478.000,00 | 136.131.216,66 | 49,8 |
| Stari ukrepi iz predhodnega programa porabe sredstev Podnebnega sklada |  | 15.812.435,74 |  |
| **SKUPAJ** |  | **151.943.652,40** |  |

Vir: MFERAC, Program.

Od ustanovitve Podnebnega sklada z Zakonom o spremembah in dopolnitvah Zakona o varstvu okolja – ZVO-1C (Uradni list RS, št. 108/09) in določitve namenskih prihodkov kot vira financiranja Podnebnega sklada z Zakonom o izvrševanju proračunov Republike Slovenije za leti 2013 in 2014 (Uradni list RS, št. 104/12) se je zbralo v Podnebnem skladu v obdobju 2013 do 2024 903.541.980,00 evrov od prodaj emisijskih kuponov ter 13.787.296,28 evra iz naslova obresti in vračil subvencij ter drugih vračil, porabljenih pa je bilo 715.390.250,22 evra, od tega je bila poraba v zadnjih dveh letih skoraj polovica vseh izplačil v obdobju 2013-2024.

Slika 2: Prilivi, izplačila in prenos razpoložljivih sredstev Podnebnega sklada v obdobju 2013 – 2024 (v mio. EUR)

Vir: MFERAC.

# Program financiranja Podnebnega sklada v letu 2024

## Predstavitev realizacije po področjih Programa za leto 2024

V okviru sprejetega Programa so bila sredstva razporejena na ključna področja glede na glavne podnebne izzive.

**Področje 1: Skoraj nič energijske in brezemisijske stavbe**

Tabela 3: Načrtovana in realizirana sredstva Področja 1

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 1: SKORAJ NIČ ENERGIJSKE IN BREZEMISIJSKE STAVBE** | **41.708.000,00** | **10.830.697,94** | **26,0** |
| Javne stavbe (širši in ožji javni sektor) ter posebne vrste stavb | 34.008.000,00 | 9.361.638,56 | 27,5 |
| Stanovanjske stavbe | 4.000.000,00 | 0,00 | 0,0 |
| Energetska revščina | 3.700.000,00 | 1.469.059,38 | 39,7 |

V okviru ukrepa Javne stavbe ter posebne vrste stavb, ki je namenjen sofinanciranju energetske prenove stavb z namenom izboljšanja energetskega stanja stavb, se je nadaljevalo izvajanje naložb, ki jih z javnimi pozivi dodeljuje Eko sklad. Subvencioniralo se je naložbe občanom za gradnjo ali nakup skoraj ničenergijske nove eno- ali dvostanovanjske stavbe, za skoraj ničenergijsko prenovo starejše eno- ali dvostanovanjske stavbe, za nakup stanovanja v novi ali prenovljeni skoraj ničenergijski tri- in večstanovanjski stavbi, za nove naložbe v gradnjo skoraj ničenergijskih stavb v gospodarstvu ter za gradnjo novih skoraj ničenergijskih stavb v lasti občin. Objavljen je bil tudi nov javni poziv za finančne spodbude občinam za skoraj ničenergijske stavbe (sNES+) v višini 11 milijonov evrov, ki je bil zaradi velikega zanimanja že zaprt. V letu 2024 je bilo načrtovanih 11,9 milijona evrov izplačil, realizacija pa je bila 2,5 milijona evrov nižja, in sicer predvsem zaradi nižjih izplačil občanom, ki se lahko izplačujejo dve leti po izdaji odločbe, saj se subvencija izplača šele takrat, ko je investicija zaključena, ter porušitve strehe na športni dvorani v Bovcu in tako ne dokončanju del na objektu. V okviru ukrepa javne stavbe ožjega in širšega javnega sektorja so ministrstva za kulturo, za zdravje in za javno upravo pripravljala sezname stavb za energetske prenove. Na podlagi meril: o pomembnosti stavbe za delovanje države, velikosti energetske prenove, doseženih možnih prihrankih energije in povečanja deleža obnovljivih virov energije, zmanjšanja emisij toplogrednih plinov, komplementarnosti in sinergiji virov financiranja, možnosti izvedbe v naslednjih dveh letih in čim dlje pripravljene dokumentacije za izvedbo projekta je Ministrstvo za okolje, podnebje in energijo glede na razpoložljivost sredstev odobrilo in posredovalo v potrjevanje na Vlado Republike Slovenije sezname stavb za energetske prenove, ki jih je pripravilo Ministrstvo za zdravje. Za stavbe Ministrstva za kulturo in Ministrstva za javno upravo pa se je izbor potrditve Vlade Republike Slovenije zamaknil v leto 2025. Priprava podatkov za predložitev izbora stavb ministrstev je trajala dlje časa, zato so se načrtovana izplačila v letu 2024 zamaknila v leto 2025. Poleg tega se je v letu 2024 načrtovalo tudi sofinanciranje izvedbe gradnje s trajnostnimi materiali Centra za semenarstvo, drevesničarstvo in varstvo gozdov v višini enega milijona evrov, vendar se je financiranje projekta zaradi neugodnih geoloških pogojev in vpliva vlage na stabilnost terena zamaknilo v leto 2025.

V okviru ukrepa Stanovanjske stavbe je bilo načrtovano 3,5 milijona evrov za sofinanciranje gradnje skoraj nič energijskega stanovanjsko-poslovnega objekta Glince. Do realizacije ni prišlo. Po pojasnilu izvajalca ukrepa, Ministrstva za solidarno prihodnost, so se zavlekli postopki pridobivanja integralnega gradbenega dovoljenja, ki bo izdano v drugi polovici leta 2025, zato se bo gradnja začela predvidoma konec leta 2025. Poleg tega izpostavljajo tudi, da je načrtovanje dinamike gradbenih projektov zelo oteženo. Dodatno je bilo 0,5 milijona evrov načrtovanih za nepovratne finančne spodbude etažnim lastnikom za pilotne projekte skupnih naložb celovite energijske prenove starejših večstanovanjskih stavb. Javni razpis je bil zaključen, prva izplačila pa so se zamaknila v leto 2025.

V okviru ukrepa Energetska revščina, ki je namenjen energetski sanaciji stanovanjskih stavb socialno šibkih občanov za naložbe v rabo obnovljivih virov energije in večjo energetsko učinkovitost stavb, je bilo načrtovanih 3,7 milijona evrov izplačil. Ukrep izvaja Eko sklad, ki je na javni poziv prejel 1.444 vlog. Do nižjega obsega izplačil od načrtovanega je prišlo predvsem zaradi zahtevnih in dolgotrajnih postopkov od obdelave vloge do izdaje odločbe in podpisa tripartitnih pogodb. Dodatno so k temu prispevali še neodzivnost oziroma nezainteresiranost izvajalcev zaradi nizke vrednosti pogodb, zamiki začetka izvedbe ukrepov, podaljševanja rokov za izvedbo ter odstopi izvajalcev od že sklenjenih tripartitnih pogodb.

**Področje 2: Trajnostna mobilnost**

Tabela 4: Načrtovana in realizirana sredstva Področja 2

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 2: TRAJNOSTNA MOBILNOST** | **80.100.000,00** | **23.285.947,28** | **29,1** |
| Naložbe v infrastrukturo za aktivno mobilnost | 9.750.000,00 | 0,00 | 0,0 |
| Brezemisijska vozila ter polnilna in oskrbovalna infrastruktura za brezemisijska vozila | 45.100.000,00 | 8.790.113,63 | 19,5 |
| Financiranje vlakovnih kompozicij za SŽ potniški promet, d.o.o. | 14.000.000,00 | 14.001.000,00 | 100,0 |
| Mehki ukrepi trajnostne mobilnosti | 1.250.000,00 | 494.833,65 | 39,6 |
| Prevoz tovora po železnicah | 10.000.000,00 | 0,00 | 0,0 |

Za izvajanje ukrepa Naložbe v infrastrukturo za aktivno mobilnost se v postopkih priprave sprememb zakonodaje, ki ureja rabo obnovljivih virov energije, dopolnjuje določba, ki bo omogočila dodelitev javnega pooblastila Centru za podpore na Borzenu za izvajanje razpisov tudi na področju trajnostne mobilnosti. Financiranje, ki je bilo načrtovano v letu 2024, se bo realiziralo v letu 2025.

V okviru ukrepa Brezemisijska vozila ter polnilna in oskrbovalna infrastruktura za brezemisijska vozila se je izvajalo več projektov. V skladu z načrtovano porabo so bila realizirana sredstva za nakup vozil javnih naročnikov, ki so zavezani za naročanje čistih in brezemisijskih vozil po Uredbi o zelenem javnem naročanju, in sicer je bilo sofinanciranih 66 vozil na električni pogon v višini 900.818,00 evrov. Največje odstopanje med načrtovano porabo in realizacijo je pri naložbah v vozila za izvajanje javnega potniškega prometa, šolskih prevozov ter za druge prevoze potnikov in njihove prtljage kategorij M1, M2 in M3. V načrtu so bila izplačila iz že zaprtih javnih pozivov Eko sklada v letih 2022 in 2023 v višini 13,8 milijona evrov in novega javnega poziva v letu 2024 v višini 15 milijonov evrov, realiziranih pa je bilo 2,3 milijona evrov, in sicer je bilo subvencioniranih 7 vozil. Razlog za veliko odstopanje med planom in realizacijo so dolgi dobavni roki za avtobuse. Na podlagi informacij naročnikov vozil bodo prva vozila dobavljena konec leta 2025, večina pa šele v letu 2026. Nižja realizacija od načrtovane je bila tudi za subvencioniranje osebnih vozil (kategorije M1 in L), in sicer je bila načrtovana poraba 5 milijonov evrov, realiziranih je bilo 3,7 milijona evrov. Skupaj z izplačili ukrepa Brezemisijska vozila za cestni promet v okviru starih ukrepov (5,6 milijona evrov) je bil podprt nakup 2.359 e-vozil. Razlog za nižjo realizacijo je bil javni poziv, ki je bil po zaključku javnega poziva na Eko skladu objavljen na Borzenu iz sredstev Mehanizma za okrevanje in odpornost in je omogočal višjo subvencijo, zato je več vlagateljev odstopilo od vlog in kandidiralo na javnem pozivu Borzena. V skladu s plani v višini 2 milijona evrov je bila realizirana poraba subvencioniranja e-koles, in sicer je bilo podprtih 4.294 nakupov e-koles. Ponovno pa ni prišlo do realizacije sofinanciranja projekta ResHUB - vozlišče v vojašnici Petra Petriča Kranj v višini 3,2 milijona evrov, ker ni bilo interesa za sklenitev javno-zasebnega partnerstva. Sedaj izvajalec ukrepa, Ministrstvo za obrambo, išče nov način financiranja za prvo fazo projekta. V okviru ukrepa ni bilo realizacije tudi za subvencioniranje javno dostopne polnilne infrastrukture na omrežju TEN-T, saj se je glavnina razpisa pripravila šele ob koncu leta, objava pa se pričakuje v marcu 2025. Razlog za zamudo so bile druge prednostne naloge, ki so bile vezane na koriščenje sredstev Mehanizma za okrevanje in odpornost.

V okviru ukrepa Financiranje vlakovnih kompozicij za SŽ potniški promet, d.o.o. so bila sredstva izplačana v skladu s planom in pogodbenimi obveznostmi za letni razvojni dodatek.

V okviru ukrepa Mehki ukrepi trajnostne mobilnosti je bilo v skladu s planom realiziranih 51 podpor občinam za sofinanciranje priprav in izvedb aktivnosti ukrepov trajnostne mobilnosti v okviru promocijskih kampanj Evropskega tedna mobilnosti v višini pol milijona evrov. V okviru ukrepa se je izvajalo tudi izobraževanje javnosti o trajnostni mobilnosti, izveden pa je bil tudi javni razpis za sofinanciranje projektov umirjanja prometa na državnih cestah skozi naselja na predlog občin, na katerem je bilo izbranih 6 občin, ki se jim bo sofinanciralo ukrepe, s katerimi se želi doseči zmanjševanje obsega in hitrosti avtomobilskega prometa, ne le s prometnim označevanjem in režimi, ampak s preureditvami, ki omogočijo, da ulice postanejo varnejše in prijetnejše za aktivne oblike mobilnosti. Izplačila v skupni višini 0,3 milijona evrov se načrtujejo v letih 2025 in 2026, ko bodo izvedene ureditve. V okviru tega javnega razpisa je bilo sicer večje število projektov zavrnjenih zaradi vsebinsko neustreznih vlog. Poleg tega je v pripravi večji pilotni projekt evidentiranja parkirnih mest v vseh mestnih občinah, ki prav tako zamuja, saj so v teku postopki pridobivanja interesa s strani mestnih občin in usklajevanja zahtev glede javnega naročila.

V okviru ukrepa Prevoz tovora po železnicah, ki ga izvaja Ministrstvo za infrastrukturo, je bil izveden javni poziv za dodelitev finančnih sredstev za spodbujanje železniškega tovornega prevoza na območju Republike Slovenije za leti 2024 in 2025. Izplačila bodo v skladu s pogodbami izvedena do 30. 4. 2025 za leto 2024. Izplačil v letu 2024 še ni bilo.

**Področje 3: Obnovljivi viri energije**

Tabela 5: Načrtovana in realizirana sredstva Področja 3

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 3: OBNOVLJIVI VIRI ENERGIJE** | **78.672.000,00** | **63.576.842,81** | **80,8** |
| Sofinanciranje projektov (individualnih in skupnostnih) samooskrbnih sončnih elektrarn | 27.500.000,00 | 16.942.772,61 | 61,6 |
| Sofinanciranje projektov OVE | 1.500.000,00 | 0,00 | 0,0 |
| Geotermija in monitoring termalne podzemne vode | 3.200.000,00 | 0,00 | 0,0 |
| Izgradnja dela ureditev HE Mokrice | 0,00 | 61.668,50 |  |
| Izgradnja zaprtega reinjekcijskega sistema vrtin | 1.972.000,00 | 1.936.958,80 | 98,2 |
| Spodbude za večjo avtonomijo pri energetski oskrbi stavb in zamenjava starih kurilnih naprav | 31.500.000,00 | 31.618.711,47 | 100,4 |
| Spodbude občanom za nove naložbe rabe OVE in URE | 13.000.000,00 | 13.016.731,43 | 100,1 |

V okviru ukrepa Sofinanciranje projektov (individualnih in skupnostnih) samooskrbnih sončnih elektrarn so se dodeljevale spodbude za samooskrbne sončne elektrarne za fizične osebe (še po sistemu net-metering). Subvencije sta izplačevala Eko sklad in Borzen. Eko sklad je obdelal vse vloge, vendar bo del sredstev, zaradi dolgotrajnega postopka priklapljanja sončnih elektrarn v omrežje, izplačanih še v letu 2025. Eko sklad je v letu 2024 subvencioniral 12.386 sončnih elektrarn v višini 11 milijonov evrov. Borzen je do konca leta izplačal 6 milijonov evrov za 7.026 sončnih elektrarn. Načrtovanih je bilo sicer 14 milijonov izplačil v letu 2024. Razlog za nižjo realizacijo je sprememba zakonodaje, ki je podaljšala časovnico za priključitev naprav za samooskrbo z električno energijo po sistemu net-metering. Po uveljavitvi ZSROVE-B (Uradni list RS, št. 102/24) je bila omogočena možnost, da je naprava za samooskrbo postavljena do vključno 31. 12. 2024 in do takrat oddana vloga za priključitev postavljene naprave za samooskrbo, sama priključitev pa izvedena tudi po tem datumu. Zaradi tega so bile pričakovane zamude pri priključevanju s strani distribucijskih podjetij, ki zaradi povečanega obsega vlog le-teh niso mogla obdelati do predvidenega datuma 31. 12. 2024.

V okviru ukrepa Sofinanciranje projektov OVE je bil objavljen Javni poziv za sofinanciranje operacij gradnje novih manjših proizvodnih naprav za izrabo vetrne energije in izbran projekt Vetrna elektrarna Mali log s sofinanciranjem v višini 0,6 milijona evrov. Zaradi potrebe po spremembi gradbenega dovoljenja, s katerim bo omogočena izvedba projekta na način, ki zmanjšuje poseg v okolje in optimizira gradbena dela, se bodo dela zaključila v drugi polovici leta 2025, ko bodo tudi izplačana sredstva.

V okviru ukrepa Geotermija in monitoring termalne podzemne vode je bilo načrtovano financiranje dveh aktivnosti, ki pa se nista realizirali. Ukrep sofinanciranja in vzpostavitve državnega monitoringa termalne podzemne vode se ne bo izvedel, ker Ministrstvo za naravne vire in prostor ter Ministrstvo za gospodarstvo, turizem in šport nista uspeli zagotoviti sredstev za sofinanciranje. Prav tako se ni začel izvajati ukrep sofinanciranja globokih raziskovalnih vrtin za izrabo geotermalne energije primarno za proizvodnjo električne energije. Zato se pripravlja sprememba in dopolnitev vsebine ukrepa. Prva izplačila se tako načrtuje v letu 2025.

V okviru ukrepa Izgradnja dela ureditev HE Mokrice so bili še plačani računi za izvedena dela v letu 2023.

V okviru ukrepa Izgradnja zaprtega reinjekcijskega sistema vrtin so bila izplačila nekoliko nižja od načrtovanih, vendar bo preostanek izplačan v letu 2025.

V okviru ukrepa Spodbude za večjo avtonomijo pri energetski oskrbi stavb in zamenjava starih kurilnih naprav je bil ob koncu prve polovice leta 2024 trend števila vlog na odprt javni poziv naraščajoč, poleg tega so se zaradi prenosa nalog iz Eko sklada na Borzen pohitrili postopki obdelave vlog, zato se je pričakovalo višji obseg izplačil, kot je bil prvotno načrtovan. V skladu s tem se je spremenilo načrtovanje dinamike izplačil v letu 2024 (povišanje za 7,5 milijona evrov). Vendar pa je zaradi novega načina obračunavanja stroškov omrežnine interes za nakup toplotnih črpalk nekoliko upadel, zato so bila izplačila v višini 31,6 milijonov evrov v skladu s prvotnim planom v Programu.

V okviru ukrepa Spodbude občanom za nove naložbe rabe OVE in URE so bila izplačila v skladu s planom in izplačana vsa sredstva, ki so bila razpisana. Skupaj je bilo 10.487 dodeljenih vlog za naložbe: vgradnja solarnega ogrevalnega sistema v stavbi, vgradnja kurilne naprave na lesno biomaso za centralno ogrevanje stavbe, vgradnja toplotne črpalke za centralno ogrevanje stavbe, zamenjava toplotne postaje ali vgradnja toplotne postaje za priklop na sistem daljinskega ogrevanja eno ali dvostanovanjske stavbe, vgradnja energijsko učinkovitih lesenih oken v starejši stavbi, toplotna izolacija fasade starejše eno ali dvostanovanjske stavbe, toplotna izolacija ravne strehe, poševne strehe ali stropa proti neogrevanemu prostoru/podstrešju v starejši stavbi, toplotna izolacija tal na terenu ali tal nad neogrevanim prostorom/kletjo v starejši eno ali dvostanovanjski stavbi in vgradnja prezračevanja z vračanjem toplote odpadnega zraka v stavbi.

Z izplačili v okviru ukrepov Spodbude za večjo avtonomijo pri energetski oskrbi stavb in zamenjava starih kurilnih naprav ter Spodbude občanom za nove naložbe rabe OVE in URE v letu 2024 se je subvencioniralo nakup 1.947 kotlov na biomaso in 12.766 toplotnih črpalk.

**Področje 4: Razogljičenje gospodarstva**

Tabela 6: Načrtovana in realizirana sredstva Področja 4

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 4: RAZOGLJIČENJE GOSPODARSTVA** | **38.219.000,00** | **27.228.094,42** | **71,2** |
| Kritje posrednih stroškov zaradi stroškov emisij toplogrednih plinov | 26.000.000,00 | 25.401.150,59 | 97,7 |
| Sofinanciranje EU projektov | 10.000.000,00 | 0,00 | 0,0 |
| Podpora uvajanju krožnega gospodarstva | 760.000,00 | 645.325,72 | 84,9 |
| Trajnostno poročanje MSP in merjenje ekološkega odtisa | 600.000,00 | 2.040,87 | 0,3 |
| Zelena delovna mesta | 859.000,00 | 1.179.577,24 | 137,3 |

V okviru ukrepa Kritje posrednih stroškov zaradi stroškov emisij toplogrednih plinov so bila izplačila v načrtovani višini, v skladu z Uredbo o nadomestilu za kritje posrednih stroškov zaradi stroškov emisij toplogrednih plinov v korist določenih sektorjev ali delov sektorjev, ki so izpostavljeni tveganju premestitve emisije CO2 (Uradni list RS, št. 25/23; v nadaljevanju: Uredba). Nadomestilo je prejelo 16 upravičencev, ki morajo najpozneje v dveh letih od prejema zadnjega nadomestila zagotoviti porabo celotnega nadomestila, ki ga je prejelo za celotno obdobje upravičenosti do nadomestila, za projekte proizvodnje energije iz obnovljivih virov na ozemlju Republike Slovenije, za ukrepe izboljšanja energetske učinkovitosti na svoji napravi ali za neposredne ali posredne naložbe za zmanjševanje procesnih emisij toplogrednih plinov ter emisij drugih onesnaževal na svoji napravi, za kar bodo morali predložiti ustrezna dokazila.

V okviru ukrepa Sofinanciranje EU projektov ni bilo realizacije, saj ni bilo izkazanega interesa po sofinanciranju upravičenih projektov.

V okviru ukrepa Podpora uvajanju krožnega gospodarstva je bila realizacija v skladu z načrtovano in izvedene aktivnosti: podpore razogljičenju ključnih verig vrednosti za prehransko verigo, usposabljanja za boljšo pripravo javnih razpisov, namenjenih dodelitvi podpore javnih sredstev za razogljičenje gospodarstva, usposabljanja za uporabo orodij sistemskega pristopa pri snovanju javnih politik, pripravljen sistem za spremljanje napredka pri uvajanju krožnega gospodarstva v gospodarskih družbah.

V okviru ukrepa Trajnostno poročanje MSP in merjenje ekološkega odtisa je začel izvajalec ukrepa, Ministrstvo za gospodarstvo, turizem in šport, z zamudo izvajati del ukrepa trajnostno poročanje MSP, zato so bila izplačila nižja od načrtovanih. Razlog za zamudo pri izvajanju so bili pozno sprejeti, objavljeni in prevedeni standardi za prostovoljno poročanje malih in srednje velikih podjetij o trajnostnosti, ki jih je pripravila organizacija EFRAG, ter predstavljajo vsebinski in metodološki dokument za smernice malim in srednje velikim podjetjem za prostovoljno poročanje o trajnostnosti.

V okviru ukrepa Zelena delovna mesta so se nadaljevala izplačila spodbud delodajalcem k zaposlovanju brezposelnih oseb na zelena delovna mesta za nedoločen čas. Višina, izplačana v letu 2024, je presegla načrtovano, ker so bila izplačana še neporabljena prenesena sredstva iz leta 2023. Tako bo v letu 2025, ko se zaključuje ukrep, na voljo še manjši preostanek od skupaj 3 milijone evrov, kot znaša celotna vrednost v obdobju 2021 – 2025. V letu 2024 se je s spodbudami zaposlilo 223 oseb.

**Področje 5: Prilagajanje na podnebne spremembe**

Tabela 7: Načrtovana in realizirana sredstva Področja 5

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 5: PRILAGAJANJE NA PODNEBNE SPREMEMBE** | **9.125.000,00** | **2.794.018,10** | **30,6** |
| Zmanjševanje poplavne ogroženosti | 1.100.000,00 | 759.125,76 | 69,0 |
| Ukrepi za ohranjanje biotske raznovrstnosti in ekosistemov | 4.000.000,00 | 1.798.145,40 | 45,0 |
| Ukrepi za blaženje podnebnih sprememb in prilagajanje nanje v gozdarstvu | 775.000,00 | 0,00 | 0,0 |
| Ukrepi za blaženje podnebnih sprememb in prilagajanje nanje v kmetijstvu | 3.250.000,00 | 236.746,94 | 7,3 |

V okviru ukrepa Zmanjševanje poplavne ogroženosti je izvajalka ukrepa Direkcija za vode izvajala projekta Izgradnja suhega zadrževalnika Tunjščica in Protipoplavna ureditev porečja Gradaščice-izvedba (Razori). Realizacija je bila nižja od načrtovane za projekt Izgradnja suhega zadrževalnika na Tunjščici, in sicer predvsem zaradi težav pri pridobivanju zemljišč za gradnjo. Postopki pridobitve zemljišč oziroma pravice graditi se bodo predvidoma začeli v prvi četrtini leta 2025.

V okviru ukrepa Ukrepi za ohranjanje biotske raznovrstnosti in ekosistemov je bila realizacija za več kot polovico nižja od načrtovane. Po pojasnilu izvajalca ukrepa, Ministrstva za naravne vire in prostor, je bilo to delno zaradi izplačil decembrskih stroškov v januarju 2025, večinoma pa zaradi pozno podpisanih pogodb z javnimi zavodi v sredini ali drugi polovici leta. Ker je večina ukrepov vezana na sezono, številnih ni bilo mogoče izvesti. Sredstva bodo porabljena v letu 2025.

V okviru ukrepov, ki jih izvaja Ministrstvo za kmetijstvo, gozdarstvo in prehrano, Ukrepi za blaženje podnebnih sprememb in prilagajanje nanje v gozdarstvu ter Ukrepi za blaženje podnebnih sprememb in prilagajanje nanje v kmetijstvu, je bila realizacija precej pod načrtovano. Razlogi za zamude so v neaktivnem izvajanju ukrepov ter poznem uvrščanju projektov in ukrepov v veljavni načrt razvojnih programov.

**Področje 6: Mednarodno podnebno financiranje**

Tabela 8: Načrtovana in realizirana sredstva Področja 6

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 6: MEDNARODNO PODNEBNO FINANCIRANJE** | **4.000.000,00** | **1.841.000,55** | **46,0** |

V okviru Področja 6 se je izvajal ukrep Mednarodno podnebno financiranje. Izplačana je bila nekaj manj kot polovica načrtovanih sredstev. Ukrep v delu dodeljevanja sredstev bilateralnega razvojnega sodelovanja večinoma izvaja Ministrstvo za zunanje in evropske zadeve, pri katerem je prišlo do največjega razkoraka med načrtovanimi in realiziranimi izplačili. Glavni razlog za to je bilo urejanje zahtevnih administrativnih postopkov, zato se bodo projekti izvedli v letu 2025. Poleg tega je prišlo tudi do zamika pri začetku izvajanja projekta Energetska učinkovitost in e-mobilnost v Črni gori, s katerim se bo spodbujalo in krepilo energetsko učinkovitost in e-mobilnost v Črni gori, s sofinanciranjem programov Sklada za varstvo okolja Črne gore. Pismo o nameri je bilo namreč podpisano šele decembra, ob uradnem obisku ministra za okolje, podnebje in energijo v Črni gori. Tako bo 0,65 milijona evrov, sprva načrtovanih za leto 2024, izplačanih v letu 2025.

**Področje 7: Komuniciranje, ozaveščanje**

Tabela 9: Načrtovana in realizirana sredstva Področja 7

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 7: KOMUNICIRANJE, OZAVEŠČANJE** | **9.454.000,00** | **2.583.443,01** | **27,3** |
| LIFE CARE4CLIMATE | 2.500.000,00 | 1.589.447,81 | 63,6 |
| Podnebna pisarna in center za podnebne spremembe | 700.000,00 | 0,00 | 0,0 |
| Sofinanciranje tradicionalnih projektov LIFE iz podprogramov Blaženje podnebnih sprememb in prilagajanje nanje, Prehod na čisto energijo, Prehod na čisto energijo (CET), Okolje – krožno gospodarstvo in kakovost življenja, ki prispevajo k blaženju in/ali prilagajanju na podnebne spremembe | 500.000,00 | 36.262,83 | 7,3 |
| Ostali LIFE projekti v izvajanju | 354.000,00 | 364.534,40 | 103,0 |
| Sofinanciranje nevladnih organizacij | 1.000.000,00 | 400.854,95 | 40,1 |
| Projekti za izobraževanje, ozaveščanje javnosti in usposabljanje deležnikov | 4.400.000,00 | 192.343,02 | 4,4 |

V okviru ukrepa LIFE CARE4CLIMATE se je nadaljevalo izvajanje projekta, vendar je bila realizacija nižja od načrtovane, in sicer predvsem zaradi počasnejše realizacije projektnih aktivnosti pri partnerjih projekta, ki so že bili pozvani k bolj natančnemu planiranju. Ob tem so izpostavili težave zaradi izvajanja večjega števila pilotnih projektov, prestrukturiranju ministrstev in težav s kadri na akcijah, za kar so nastale zamude pri izvajanju tudi do enega leta. Za nekatere že izvedene akcije so partnerji izdali zahtevke za celoletno plačilo šele ob koncu leta, ki so bili izplačani v letu 2025. Poleg tega je del sredstev, po prijavnici sicer odobrenih sredstev, izvajalska agencija za podnebje, infrastrukturo in okolje CINEA kategorizirala kot neupravičena.

V okviru ukrepa Podnebna pisarna in center za podnebne spremembe ni bilo predvidne realizacije, in sicer zaradi zahtevne priprave ustreznih pravnih podlag za izvajanje dela ukrepa vzpostavitve podnebne pisarne. Pogodba s Skupnostjo občin Slovenije, ki bo preko javno-javnega partnerstva izvajala storitve organizacije podpore lokalnim skupnostim pri načrtovanju in izvajanju ukrepov prilagajanja podnebnim spremembam, je bila podpisana konec leta, tako se bodo izplačila zamaknila v leto 2025. Ukrep se v delu center za podnebne spremembe ne bo izvajal, ker je bilo Ministrstvo za okolje, podnebje in energijo, kot vodilni partner, v vmesnem času uspešno na razpisu LIFE in se bo ta vsebina izvajala v okviru projekta LIFE Prilagodimo se na podnebne spremembe.

V okviru ukrepa, ki sofinancira evropski program LIFE, je bil prijavljen samo en projekt.

V okviru ukrepa Ostali LIFE projekti v izvajanju se je nadaljevalo izvajanje dveh projektov (Zaščita dvoživk - LIFE projekt, LIFE IP Restart Spodbujanje recikliranja odpadkov) v skladu z načrtovanim planom in prenešenimi neporabljenimi sredstvi iz leta 2023.

V okviru ukrepa Sofinanciranje nevladnih organizacij je bil načrtovan javni poziv za sofinanciranje podnebnih programov vsebinskih mrež nevladnih organizacij za področji varstva okolja in urejanja prostora (NVO24) v višini enega milijona evrov, zaradi kadrovske zasedenosti na prednostnih javnih pozivih Eko sklada, objavljen šele konec leta 2024, tako da se bodo sredstva začela izplačevati od leta 2025 dalje. Tekoče pa se je izvajalo sofinanciranje ozaveščevalnih, izobraževalnih in promocijskih projektov nevladnih organizacij iz javnega poziva v letu 2023 (NVO23) ter sofinanciranje podnebnih programov vsebinskih mrež nevladnih organizacij na področjih varstva okolja in urejanja prostora (NVO19).

V okviru ukrepa Projekti za izobraževanje, ozaveščanje javnosti in usposabljanje deležnikov je bilo načrtovanih več aktivnosti in različnih izvajalcev ukrepa. Do največjega izpada realizacije v višini 2 milijona evrov je prišlo zaradi upočasnjenega odziva pri pripravi ukrepov, ki jih izvajata Ministrstvo za vzgojo in izobraževanje ter Ministrstvo za visoko šolstvo, znanost in inovacije. Poleg teh ni bil izveden tudi del ukrepov, ki jih izvaja Direktorat za okolje, in sicer ozaveščanja na področju kakovosti zraka, pomena tal, krožnega gospodarstva – razlika med planom in realizacijo je bila 0,4 milijona evrov. Preostalo razliko med planom in realizacijo pa predstavljajo manjša odstopanja pri različnih izvajalcih za aktivnosti: program mladinskega podnebnega delegata Slovenije; promocija, izobraževanje in ozaveščanje javnosti na področju podnebnih sprememb; podpora krožno grajenemu okolju. Del sredstev v okviru ukrepa pa je ostal nerazporejen.

**Področje 8: Digitalna podpora podnebnemu prehodu**

Tabela 10: Načrtovana in realizirana sredstva Področja 8

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 8: DIGITALNA PODPORA PODNEBNEMU PREHODU** | **5.800.000,00** | **169.335,39** | **2,9** |

V okviru Področja 8 se je izvajal ukrep Digitalna podpora podnebnemu prehodu. Izplačanih je bilo le 3 % načrtovanih sredstev. Glavnina izpada je na projektu Slovenski lokacijski okvir, za katerega je bilo v 2024 načrtovanih 4 milijona evrov, izplačanih pa 38.361,62 evrov. Ministrstvo za naravne vire in prostor pojasnjuje, da je zamuda v črpanju nastala zaradi zamika objave javnega poziva za dodelitev sredstev za izvedbo tehnične posodobitve občinskega prostorskega izvedbenega akta, kar je nato privedlo do zamika javnega poziva za občine za sofinanciranje zagotovitve podatkov o pozidanih in nepozidanih stavbnih zemljiščih, kar bo predmet financiranja iz Podnebnega sklada; Direkcija za vode pojasnjuje, da je zamuda nastala zaradi podpisa sporazuma šele v oktobru in posledično objave javnega naročila šele v decembru; Agencija za okolje pojasnjuje, da je nizka dinamika izplačil posledica spremenjene dinamike izvedbe projektov KALIS in IS Monitoring v okviru projekta SLO4D, ki so bile ob pripravi Programa načrtovane pred podpisom pogodb z izvajalci. Poleg tega projekta je ostal nerealiziran tudi projekt Nadgradnja sistema za opozarjanje in osveščanje na vremensko pogojene izredne razmere ter prilagajanje nanje v spremenjenem podnebju - SOVIR, za katerega je bilo v Programu načrtovanih 1,2 milijona evrov. Po pojasnilu izvajalke ukrepa, Agencije za okolje, se je zamuda pojavila zaradi zahtevnih postopkov glede arhiviranja ob pripravi javnega naročila, ki bo objavljeno v začetku leta 2025. Manjši del sredstev, ki je bil načrtovan v višini 0,25 milijona evrov in tudi ni imel realizacije se nanaša na pripravo nacionalne platforme o kolesarski infrastrukturi, ki jo izvaja Direktorat za prometno politiko v sodelovanju z Direkcijo za infrastrukturo in Nacionalnim centrom za upravljanje prometa. Do sedaj so pripravili tehnične specifikacije za vpis kolesarskih podatkov na nacionalno točko dostopa (NAP), Direkcija za infrastrukturo pa je pripravila osnovne usmeritve za popis kolesarskih povezav. Za nadaljevanje aktivnosti bi oba deležnika potrebovala kadrovske resurse.

**Področje 9: Tehnična pomoč**

Tabela 11: Načrtovana in realizirana sredstva Področja 9

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 9: TEHNIČNA POMOČ** | **4.000.000,00** | **1.563.987,64** | **39,1** |

V okviru Področja 9 se je izvajal ukrep Tehnična pomoč. Sredstva za ta ukrep se načrtujejo glede na predvidene potrebe za pripravo potrebnih strokovnih podlag ter sofinanciranje drugih aktivnosti v podporo izvajanju ukrepov s področja podnebnih sprememb. V letu 2024 so bila izplačila namenjena za: nadgradnjo programskega orodja PURES-3; poročilo o izvedbi pilotne uporabe beta različice slovenskih kazalnikov trajnostne gradnje; slovenske smernice zdrave in trajnostne prehrane na osnovi živil; ocene podnebnih sprememb, priprave kazalcev okolja, trajnostno upravljanje porečij in meritev TGP na Kredarici; pripravo zakonodajnega okvira za izhod iz premoga in razvojno prestrukturiranje Savinjsko – Šaleške premogovne regije; pripravo strokovnih podlag za določitev stroškovno optimalnih ravni za minimalne zahteve glede energetske učinkovitosti z uporabo primerjalnega metodološkega okvira; mobilnostni načrt ministrstva; pravno in strokovno pomoč pri pripravi predlogov podnebnega zakona in zakona o varstvu okolja, misijo 100 podnebno nevtralnih mest (Ljubljana, Velenje); dopis uporabnikom dimnikarskih storitev; podporo na področju odnosov z mediji; zasnovo in izvedbo komunikacijske kampanje za promocijo obnovljivih virov energije; program mladinskega delegata Slovenije v mednarodnih podnebnih pogajanjih; stroške prevajanja, lektoriranja, tolmačenja; kritje stroškov novinarjev in mladinskega delegata na zasedanju COP28; kritje stroškov predstavnika NVO na zasedanju COP29; usposabljanje kuharjev vzgojno-izobraževalnih zavodov za pripravo energetsko uravnoteženih, hranilno bogatih, pestrih in planetu prijaznih obrokov iz osnovnih, pretežno lokalnih ter sezonskih živil; analizo stanja za pripravo Socialnega načrta za podnebje; pripravo navodil za pripravo sektorskih ocen podnebne ranljivosti; CRP pogodbo o sofinanciranju in izvajanju raziskovalnega projekta št V1-2373 z naslovom Onesnaženost zraka z ultra finimi delci; ovrednotenje dejavnikov za učinkovito zniževanje emisij toplogrednih plinov; podnebno pismenost in okolju prijazno vedenje med mladimi v Sloveniji in Evropi: analizo ravni, dejavnikov, posledic in predlogi ukrepov; projekt podnebna spremenljivost Slovenije; podporo izvajanju ukrepov, strateških in izvedbenih aktov ter zakonodaje (kazalci okolja); prilaganje - porečja in ugotavljanje stanja alpskih vodnih virov; stroške trgovanja z emisijskimi kuponi.

**Področje 11: Kritje stroškov poslovanja Eko sklada**

Tabela 12: Načrtovana in realizirana sredstva Področja 11

|  |  |  |  |
| --- | --- | --- | --- |
| Leto 2024 | (1) | (2) | (2)/(1) |
|  | Program sklada  (v EUR) | Realizacija  (v EUR) | Indeks Realizacija/ Program |
| **Področje 11: KRITJE STROŠKOV POSLOVANJA EKO SKLADA** | **2.400.000,00** | **2.257.849,52** | **94,1** |

V okviru Področja 11 se je izvajal ukrep Kritje stroškov poslovanja Eko sklada. Sredstva za ta ukrep predstavljajo stroške, ki jih ima Eko sklad za opravljanje nalog na podlagi pogodbe z ministrstvom za izvajanje ukrepov iz Programa ter vzpostavitvi projektne pisarne za energetsko revščino in drugih predvidenih aktivnosti iz Akcijskega načrta za zmanjševanje energetske revščine. Realizirana sredstva so dosegla skoraj načrtovano višino. Za stroške dela je bilo obračunano 1.420.900,48 evra, za materialne stroške 761.055,77 evra in za obrabnino osnovnih sredstev 75.893,27 evra, v kar so vključeni tudi stroški za aktivnosti iz Akcijskega načrta za zmanjševanje energetske revščine.

## Predstavitev realizacije starih ukrepov iz predhodnega programa porabe sredstev Podnebnega sklada

V okviru izvajanja starih ukrepov iz predhodnega programa porabe sredstev Podnebnega sklada so se nadaljevali: ukrep Sofinanciranje programov na področju naravnih nesreč, za katerega je bilo izplačanih 3 milijone evrov, ukrep Spodbude za doseganje večje energijske učinkovitosti in stopnje samooskrbe na področju skoraj nič energijskih stavb, za katerega je bilo izplačanih 0,2 milijona evrov, ukrep Finančne spodbude za podjetja za naložbe v ukrepe energetske učinkovitosti, ki je imel 0,8 milijona evrov realizacije, ukrep Spodbujanje okolju prijaznejšega prevozništva v cestnem prometu s 3,1 milijona evrov realizacije in ukrep Nadgradnja železniških prog z realizacijo 0,4 milijona evrov; zaključili pa so se: ukrep Subvencije za domače in tuje investicije v dejavnostih, pomembnih za prehod v nizkoogljično, krožno in podnebno odporno gospodarstvo z realizacijo 0,04 milijona evrov, ukrep Izgradnja kolesarske infrastrukture z realizacijo 0,1 milijona evrov, ukrep Izgradnja kolesarskih povezav v okviru dogovora za razvoj regij z realizacijo 2,5 milijona evrov, ukrep Brezplačno energetsko svetovanje energetsko revnim občanom (program ZERO) z realizacijo 0,04 milijona evrov ter ukrep Spodbujanje izgradnje infrastrukture za alternativna goriva in nakupa vozil na alternativni pogon, ki je imel 5,6 milijona evrov realizacije. Skupaj je bilo izplačanih 15,8 milijona evrov.

## Predstavitev realizacije Programa za leto 2024 po izvajalcih ukrepov

V Programu so načrtovani ukrepi blaženja in prilagajanja posledicam podnebnih sprememb tudi na delovnih področjih drugih ministrstev in njihovih organov v sestavi, ki nastopajo kot izvajalci ukrepov. Poleg njih ukrepe izvajata tudi Eko sklad in Borzen. Eko Sklad in Borzen izvajata ukrepe na podlagi pogodb, ministrstva in organi v sestavi pa na podlagi sklenjenih sporazumov, ki določajo način izvajanja in financiranja ukrepov.

V letu 2024 je bilo z ministrstvi in organi v sestavi sklenjenih 24 sporazumov in pripadajočih aneksov v skupni vrednosti 70.303.606,57 evra za izvajanje ukrepov v letih 2024 do 2026. Z Eko skladom je bila sklenjena pogodba z aneksi, z Borzenom so bile sklenjene krovna pogodba in letna pogodba o izvajanju nalog Centra za spodbujanje prehoda na alternativna goriva v prometu ter posamični pogodbi za izvajanje vsakega ukrepa z aneksi.

V Programu so bila sredstva načrtovana pri osemnajstih izvajalcih. Za ukrep Javne stavbe (širši in ožji javni sektor) ter posebne vrste stavb so sredstva izkazana skupaj kot ministrstva, saj se je v letu 2024 pripravljal seznam stavb na ravni ministrstev. V letu 2024 je bil potrjen nabor stavb, ki jih je predlagalo Ministrstvo za zdravje, v začetek leta 2025 pa je bilo zamaknjeno potrjevanje nabora za Ministrstvo za kulturo in za Ministrstvo za javno upravo. Izplačila iz Podnebnega sklada bodo v letih 2025 in 2026. Za Ministrstvo za okolje, podnebje in energijo (MOPE) je predstavitev izkazana po direktoratih, ki so izvajali ukrepe.

Tabela 13: Načrtovana in realizirana sredstva Programa v letu 2024 po izvajalcih ukrepov 

\*Opomba: V letu 2024 se je na ravni ministrstev usklajeval seznam stavb za energetske prenove. Izbor stavb je bil za Ministrstvo za zdravje potrjen v letu 2024, za Ministrstvo za javno upravo in za Ministrstvo za kulturo pa zamaknjen v leto 2025.

Vir: MFERAC, Program.

V letu 2024 se je realiziralo 49,8 % načrtovanega programa. Z največ sredstvi v Programu, 40,7 %, kar je predstavljalo 111,3 milijona evrov, je razpolagal Eko sklad. Realiziral je 67,5 % sredstev oziroma 75 milijonov evrov. Realizacija Eko sklada bi lahko bila še boljša, če ne bi bili dobavni roki za okolju prijazna vozila za javni prevoz dolgi. Naslednje po višini načrtovanih sredstev v Programu je MOPE, in sicer skupaj za vse direktorate v višini 74 milijonov evrov, kar je predstavljalo 26,9 % vrednosti Programa. Uspešnost realizacije glede na plan v Programu je bila po direktoratih različna, skupaj pa je znašala 63,9 %. Na MOPE je bil izpad predvsem na področju Trajnostne mobilnosti in zamik pri izvajanju ukrepa Geotermija in monitoring termalne podzemne vode ter pri izvedbi projekta Vetrna elektrarna Mali log. Med večjimi izvajalci je bil tudi Borzen, ki je imel v Programu načrtovanih 16,5 milijona evrov, kar je pomenilo 6 % vrednosti Programa v letu 2024. Uspešnost črpanja sredstev pri Borzenu je bila 47,8 %. Razlog za nižjo realizacijo od načrtovane je predvsem zaradi zamud pri priključevanju naprav za samooskrbo z električno energijo s strani distribucijskih podjetij. Ostali izvajalci so, razen za že pojasnjen ukrep Javne stavbe (širši in ožji javni sektor) ter posebne vrste stavb, predstavljali manjši delež v Programu, in sicer skupaj 39 milijonov evrov, kar je predstavljajo 14,2 % Programa v letu 2024. Uspešnost izvajanja in črpanja sredstev je bila različna. Razen Direkcije za infrastrukturo so imeli vsi izvajalci okvirno tretjinsko učinkovitost. Pri določenih izvajalcih, ki niso bili aktivni pri izvajanju ukrepov, se neporabljena sredstva niso prenesla v leto 2025 in se bodo uporabila za druge ukrepe. V okviru Programa je ostalo nerazporejenih sredstev 12 milijonov evrov, kar predstvalja 4,4 % Programa v letu 2024, in sicer največ zaradi neizvajanja ukrepa Sofinanciranje EU projektov in prednostnega koriščenja EU sredstev, manjši znesek pa tudi zaradi še nedoločenih namenov porabe.

## Predstavitev realizacije Podnebnega sklada po prejemnikih - sektorjih gospodarstva

Ta predstavitev realizacije Podnebnega sklada prikaže delitev sredstev na ekonomske subjekte gospodarstva oziroma sektorje, kot izhaja iz institucionalne klasifikacije: gospodinjstva, državo, neprofitne institucije, nefinančne družbe - podjetja, finančne družbe in tujino. V letu 2024 je bilo 152 milijonov evrov iz Podnebnega sklada izplačano naslednjim sektorjem:

* gospodinjstvom v višini 74,5 milijona evrov, predvsem za naložbe v nizkoogljični življenjski slog;
* podjetjem v višini 48,9 milijona evrov predvsem za ukrepe razogljičenja gospodarstva in naložb v trajnostno mobilnost;
* državi oziroma javnemu sektorju v višini 27 milijonov evrov, v tem občinam 11,4 milijona evrov, in sicer predvsem na področju učinkovite rabe energije, trajnostne mobilnosti in prilagajanju na podnebne spremembe;
* neprofitnim institucijam v višini 1,4 milijona evrov na področju ozaveščevalnih, izobraževalnih in promocijskih projektov;
* tujini v višini 0,2 milijona evrov na področju bilateralnega razvojnega sodelovanja.

Slika 3: Struktura sredstev po sektorjih gospodarstva

Vir: MFERAC, preračuni MOPE.

Skoraj polovica vseh sredstev je bila namenjena gospodinjstvom, ena tretjina podjetjem, 17,8 % državi (v tem 7,5 % občinam), preostanek v višini 0,9 % neprofitnim organizacijam in manjši del tujini.

## Predstavitev realizacije Podnebnega sklada po prihrankih energije in znižanju emisij CO2

V Programu je pri ukrepih določen način izračuna učinka ukrepa. Za posamezne ukrepe se učinki izračunavajo na podlagi Pravilnika o metodah za določanje prihrankov energije (Uradni list RS, št. 57/21; v nadaljevanju: Pravilnik), vendar se pri nekaterih to opravi šele na koncu izvedbe ukrepa. Tako se bodo na primer za ukrep Kritje posrednih stroškov zaradi stroškov emisij toplogrednih plinov učinki lahko izračunavali tudi šele po dveh letih od prejema zadnjega nadomestila, saj mora upravičenec v skladu z Uredbo zagotoviti porabo celotnega nadomestila, ki ga je prejel za celotno obdobje upravičenosti do nadomestila, za projekte proizvodnje energije iz obnovljivih virov na ozemlju Republike Slovenije, za ukrepe izboljšanja energetske učinkovitosti na svoji napravi ali za neposredne ali posredne naložbe za zmanjševanje procesnih emisij toplogrednih plinov ter emisij drugih onesnaževal na svoji napravi najpozneje v dveh letih od prejema zadnjega nadomestila.

V letu 2024 je bila realizacija ukrepov, za katere so se izračunavali učinki v skladu s Pravilnikom 86,3 milijona evrov. S porabo teh sredstev so bile podprte naložbe, ki prispevajo k manjši rabi energije za 547.898 MWh letno in s tem k zmanjšanju emisij CO2 za 224.998 ton letno.

# Zaključki

S financiranjem ukrepov blaženja in prilaganja na podnebne spremembe v višini 152 milijonov evrov ostaja Podnebni sklad ključno finančno orodje za uresničevanje nacionalnih podnebnih ciljev ter prehodu v bolj trajnostno in nizkoogljično družbo. Poleg pozitivnih učinkov na podnebje ti ukrepi prispevajo tudi k energetski varnosti, zmanjševanju stroškov energije in dolgoročni ekonomski vzdržnosti zelenega prehoda. Na podlagi realiziranih prihrankov energije in znižanja emisij CO2 in za to namenjenih sredstev, se lahko oceni, ob upoštevanju predpostavke o povprečni ceni emisijskih kuponov v letu 2024 v višini 64,74 evra ter ob upoštevanju predpostavke povprečne dnevne cene električne energije v letu 2024 v višini 91,20 EUR/MWh (izračunane na podlagi slovenskega borznega indeksa SIPXbase, kot povprečje dnevnih cen za posle, sklenjene v urah na slovenskem borznem trgu), da so naložbe tudi finančno učinkovite. Vrednost prihranjene energije in zmanjšanja emisij bi na podlagi teh predpostavk znašala 65 milijonov evrov, kar kaže na to, da so se vložena sredstva skoraj v celoti povrnila skozi prihranke energije in zmanjšanje emisij.

Kljub doseženim rezultatom ostaja izziv učinkovite porabe neporabljenih sredstev iz preteklih let. Poleg tega pa tudi krepitev izvajanja še nerealiziranih ukrepov Programa v letu 2024, ki so posledica predvsem kadrovskih omejitev na ministrstvu, dolgotrajnih postopkov sprejemanja gradbenega dovoljenja v primeru ukrepa Stanovanjske stavbe, pomanjkanja interesa na trgu za ukrepe in odsotnost ustreznih projektov pri ukrepu Sofinanciranje EU projektov. Razlogi za zamude pri porabi sredstev Progama v letu 2024 so: že navedeni razlogi zaradi zamud pri izvajanju, zamik izplačil že izvedenih ukrepov v začetek leta 2025, zamik izplačil izvedenih ukrepov kot posledica dolgih dobavnih rokov okolju prijaznih vozil za javni prevoz, zaradi upočasnjenega odziva drugih izvajalcev ukrepov (druga ministrstva in organi v sestavi), zaradi zapletenih in dolgotrajnih postopkov izvajanja ukrepa (obdelava vlog na javnih pozivih, priprave javnih naročil), zaradi usmeritev v prednostno porabo EU sredstev v primeru razpoložljivosti ter pri nekaterih ukrepih zaradi nepredvidenih okoliščin. V primeru neaktivnega izvajanja ukrepov s strani določenih izvajalcev se del neporabljenih sredstev ni prenesel v naslednja leta in se bo v skladu z določili Odloka o Programu porabe sredstev Sklada za podnebne spremembe za leta 2023–2026 (Uradni list RS, št. 106/23) preusmeril na druge aktivnosti. Ob upoštevanju navedenih dejavnikov, ki so vplivali na upočasnitev izvajanja in izplačil iz Podnebnega sklada, je realizacija v višini 50 % načrtovanega plana uspešna in ne ogroža načrtovano realizacijo Programa za leta 2023 – 2026, ob pogoju doseganja načrtovane dinamike izplačil pri gradbenih projektih, možnosti zaposlitev izven omejitev kadrovskega načrta na nalogah vezanih na Podnebni sklad ter načrtovanimi prilivi iz naslova prodaj emisijskih kuponov.

S Programom so bili sprejeti tudi novi ukrepi, za katere v Pravilniku še ni bila določena metodologija za določanje prihrankov energije, za izračun povečane rabe obnovljivih virov energije in za zmanjšanje izpustov ogljikovega dioksida. Poleg tega pa za določne nove ukrepe še niso bile priglašene sheme državnih pomoči. Zato se bo pristopilo k spremembam in dopolnitvam Pravilnika, na podlagi katerega bo mogoče izračunati učinke za nove ukrepe, ter drugih predpisov, ki so predpogoj za črpanje sredstev.

V Programu so načrtovani ukrepi blaženja in prilagajanja posledicam podnebnih sprememb tudi na delovnih področjih drugih ministrstev in njihovih organov v sestavi. V sklopu informacijskega sistema MFERAC, ki omogoča dostop samo do podatkov finančnega poslovanja, se soočamo z omejitvami glede potreb po učinkovitemu spremljanju vseh potrebnih informacij dodeljevanja sredstev vsem izvajalcem ukrepov v skladu z veljavnimi programi. Zato se bo pristopilo k razvoju informacijskega sistema, ki bo omogočil spremljanje in poročanje o dodeljenih in porabljenih sredstvih ter poročanje učinkov izvedbe ukrepov v skladu s sprejetimi programi. S tem bo omogočena večja preglednost in sledljivost porabe sredstev, poročanje in ocenjevanje učinkov sredstev.

Priloga 1: Poročanje v skladu s tretjim odstavkom 44. člena Zakona o izvrševanju proračunov Republike Slovenije za leti 2025 in 2026 (Uradni list RS, št. 104/24)



(nadaljevanje)



(nadaljevanje)



Vir: SAPPrA, izvoz 20. 2. 2025.

Priloga 2: Realizacija po projektih veljavnega Načrta razvojnih programov 2024-2027, področjih, ukrepih in izvajalcih iz Programa porabe sredstev Sklada za podnebne spremembe za leta 2023–2026 (v nadaljevanju: Program)

Izvajalci: Agencija RS za okolje (ARSO), Borzen, Direkcija RS za infrastrukturo (DRSI), Direkcija RS za vode (DRSV), Ministrstvo za okolje, podnebje in energijo (MOPE) - Direktorat za energijo (MOPE-DE), MOPE - Direktorat za okolje (MOPE-DO), MOPE - Direktorat za podnebne politike (MOPE-DPP), MOPE - Direktorat za prometno politiko (MOPE-DPrP), Eko sklad, Ministrstva\* (v postopku nabora in potrditve stavb: Ministrstvo za javno upravo, Ministrstvo za kulturo, Ministrstvo za zdravje), Ministrstvo za gospodarstvo, turizem in šport (MGTŠ), Ministrstvo za infrastrukturo (MZI), Ministrstvo za kmetijstvo, gozdarstvo in prehrano (MKGP), Ministrstvo za kulturo (MK), Ministrstvo za naravne vire in prostor (MNVP), Ministrstvo za obrambo (MORS), Ministrstvo za solidarno prihodnost (MSP), Ministrstvo za visoko šolstvo, znanost in inovacije (MVZI), Ministrstvo za vzgojo in izobraževanje (MVI), Ministrstvo za zunanje in evropske zadeve (MZEZ).



(nadaljevanje)

(nadaljevanje)

(nadaljevanje)

(nadaljevanje) 

Vir: SAPPrA, izvoz 20. 2. 2025, Program.